អ្នក​កំប្លែង​ឈ្នះ​ក្តី​សង្ឃឹម​កីឡា​អូឡាំពិក​របស់​កម្ពុជា​បាន​ដោយ​ងាយ
ព័ត៌មាន​អន្តរជាតិ​សំខាន់​ៗ​ផ្សេងទៀត​​សម្រាប់​យប់​ថ្ងៃ​សៅរ៍ ទី​០៥ ខែ​ឧសភា។
ប្រទេសកម្ពុជា បានជ្រើសយកអ្នកកំប្លែងចម្លែកជាតិជប៉ុនម្នាក់ឱ្យទៅប្រកួតកីឡារត់ចម្ងាយម៉ារ៉ាតុង នៅក្នុងកីឡាអូឡាំពិកឆ្នាំ២០១២ ប៉ុន្តែអ្នករត់ចម្ងាយល្អបំផុតរបស់ប្រទេសនេះ មិនពេញចិត្ដនឹងវិធានការនោះទេ។ កំណត់ត្រារត់ចម្ងាយរបស់លោក ប្រហែលជាលឿនជាង៧នាទីប្រៀបជាមួយកំណត់ត្រារបស់តារាទូរទស្សន៍ជាតិជប៉ុនម្នាក់ គឺលោក គូនីអាគី តាគីហ្សាគី (Kuniaki Takizaki) ដែលល្បីឈ្មោះដោយការកំប្លែងត្រាប់តាមសត្វឆ្មា។ ប៉ុន្តែអត្ដពលិកខ្មែរ លោក ហែម ប៊ុនទិញ នឹងមិនទៅប្រកួត នៅក្នុងទីក្រុង ឡុង នាខែកក្កដានោះទេ។ ប៉ុន្តែការជ្រើសរើសអ្នករត់ប្រណាំងបែបនេះបានធ្វើឲ្យមានភាពចម្រូងចម្រាសជាច្រើនរវាងប្រទេសទាំងពីរ ដោយគេឃើញមានការសរសេរនៅក្នុងបណ្ដាញអ៊ីនធឺណេតដែលបានរិះគន់ លោក តាគីហ្សាគី ក្នុងការប្តូរសញ្ជាតិយ៉ាងឆាប់រហ័ស កាលពីឆ្នាំមុន ហើយអ្នករិះគន់និយាយថា កម្ពុជាគួរតែបណ្តុះបណ្តាលទេពកុសលជនជាតិរបស់ខ្លួន ។ ប្រទេសបារាំងនឹងរៀបចំការបោះឆ្នោតជ្រើសតាំងប្រធានាធិបតី នៅថ្ងៃអាទិត្យនេះ ដោយគេរំពឹងថា ខាងគណបក្សសង្គមនិយម លោក ហ្វ្រង់ស្វ័រ ហូឡេន (francois hollande) នឹងយកជ័យជម្នះលើប្រធានាធិបតីកាន់តំណែងលោក នីកូឡាស សាកូហ្សី (Nicolas Sarkozy)។ មេដឹកនាំយោធានៃប្រទេសអេហ្ស៊ីប បានដាក់បំរាមគោចរនៅពេលយប់ នៅជុំវិញក្រសួងការពារប្រទេស ក្នុងរដ្ឋធានីគែរ (Cairo) ក្រោយពីមានការប៉ះទង្គិចគ្នាដែលបណ្ដាលឲ្យមនុស្សម្នាក់ស្លាប់ និង ៣០០នាក់ទៀតរងរបួស រវាងកងកម្លាំងយោធា និងក្រុមបាតុករដែលទាមទារឲ្យបញ្ឈប់ភ្លាមនូវរបបគ្រប់គ្រងយោធា ។ ពលរដ្ឋជប៉ុនច្រើនពាន់នាក់ បាននាំគ្នាដើរក្បួនព្យុហយាត្រា ហើយគ្រវីបដាដែលសរសេរថា "គ្មាននុយក្លេរអ៊ែរ" ដើម្បីអបអរការបិទរោងចក្រនុយក្លេអ៊ែរចុងក្រោយនៃការបិទរោងចក្ររ៉េអាទ័រទាំង៥០ក្នុងប្រទេសនេះ កាលពីថ្ងៃសៅរ៍នេះ។ មន្ដ្រីការពារសន្ដិសុខនៅក្នុងប្រទេសស៊ីរី និយាយថាការវាយប្រហារដោយយន្ដហោះគ្មានមនុស្សបើកអាមេរិកាំង បានសម្លាប់មនុស្សយ៉ាងតិច៨នាក់ ដែលជាជនសង្ស័យថាជាក្រុមបះបោរ។ ពួកមន្ដ្រីក្នុងប្រទេស អាមេនី (Armenia) និយាយថាមានមនុស្សយ៉ាងតិច១៤៤នាក់ បាន រងរបួសកាលពីថ្ងៃសុក្រ នៅពេលដែលបាឡុងផ្ទុកឧស្ម័ន បានផ្ទុះឡើងនៅឯការប្រគុំតន្ត្រីយុទ្ធនាការឃោសនារកសម្លេងឆ្នោតមួយ ក្នុងរដ្ឋធានី យ៉េរ៉េវ៉ាន់ (Yerevan)។ ពួកមន្ដ្រីនៃប្រទេសនីសេរីយ៉ា បានទម្លាក់កំហុសលើក្រុមអ៊ីស្លាមនិយមជ្រុលបូកូ ហារាម (Boko Haram) ដែលបានវាយបំបែកគុកនៅតំបន់ឦសានប្រទេស ។